Anders Fogh Rasmussen (V), 2002-05-30:
Hr. Frank Jensen spørger, om ikke jeg kan forstå oven på forløbet vedrørende folkeskoleforliget, at det er svært at indse, at der skulle være realiteter bag regeringens ønske om en bred folkeskoleaftale.
Og der må jeg sige lige ud til hr. Frank Jensen: Nej, jeg kan ikke forstå hr. Frank Jensen.
Jeg kan ikke forstå, at hr. Frank Jensen ikke i stedet for kigger fremad, at hr. Frank Jensen ikke interesserer sig for danskundervisning, matematikundervisning, andre dele af folkeskolen, der kunne være med til at højne det faglige niveau, i stedet for hele tiden at vende tilbage til det, som jeg vil opfatte som et lille hjørne af folkeskolen, nemlig spørgsmålet om modersmålsundervisning. Jeg synes, at hr. Frank Jensen skulle kigge fremad, skulle interessere sig for, hvordan vi nu i fællesskab kan skabe bredde bag en solid aftale, der kan være med til at højne det faglige niveau i folkeskolen.
en forventning om i folkeskolen i stedet for fortsat surhed over et slagsmål om et hjørne af folkeskoleloven, som ingen har kunnet være i tvivl om, at regeringen ville ændre, fordi det var sagt klart til vælgerne før valget.
Så derfor er svaret til hr. Frank Jensen: Nej, jeg kan ikke overhovedet forstå hr. Frank Jensens indvendinger.
Til hr. Kuupik Kleist: Jeg synes ikke, det er tiden at udtale sig om, hvad kan man forestille sig, hvis nu ikke det kan lade sig gøre at løse de problemer, man måtte analysere sig frem til, gennem en tillægsaftale.
Jeg har en forventning
om, at det kan lade sig gøre, og det er det, vi arbejder efter.
Og så vil jeg ikke på et så hypotetisk grundlag begive mig ud i spekulationer om: Hvad nu, hvis ikke, osv.?
Så vil jeg sige til hr. Bjarne Laustsen, at det er typisk, at hr. Bjarne Laustsen dér interesserer sig for ting, som måske i virkeligheden alligevel ikke har så forfærdelig meget med den enkeltes hverdag at gøre.
Når hr. Bjarne Laustsen taler om arbejdsmiljø, så er det, regeringen har gjort, at skære ned på bureaukratiet.
Det er ikke noget, der forringer arbejdsmiljøet.
Det, regeringen har gjort vedrørende pensionsopsparingen, er at gøre den til en pensionsopsparing og ikke en skat, som den var før.
Og det er jo ikke statistikker, der afgør, om der er lige løn på arbejdsmarkedet.
Det er jo, hvad der forhandles i overenskomsterne, det er, hvad den enkelte forhandler med sin arbejdsgiver, det er holdningen på arbejdspladsen.
Det har jo ikke noget med statistik at gøre.
Til hr. Poul Qvist Jørgensen vil jeg sige, at regeringen naturligvis hele tiden vil påse, at der er de bevillinger til politiet, som der skal være.
Når det gælder den øgede belastning, som formandskabet for EU vil udløse, ja, så er der i øjeblikket et aktstykke til behandling i Finansudvalget, der tager højde for den situation.
Og resten er jo et spørgsmål om de rammer, der er i politiforliget, som vi er fælles om at stå bag, og der må det jo så behandles.
Så vil jeg endelig sige til fru Anne Baastrup, at jeg faktisk gav et meget præcist svar, nemlig at regeringen selvfølgelig vil sikre, at der er de penge til rådighed, der skal være.
Og en række af de felter, som fru Anne Baastrup trak frem, er jo emner, der vil indgå i den finanslov for 2003, som regeringen vil præsentere til august, og der vil fru Anne Baastrup få svar på en række af de spørgsmål, hun stiller.